Iktatószám: P/7-5/2023.

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2023. szeptember 14-i, 13:20 órakor a Megyeháza Földszinti 5. sz. termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk:** Tisztelettel köszönti a megjelenteket, a Hivatal dolgozóit, Alelnök Urakat. Megállapítja, hogy a bizottság minden tagja megjelent és határozatképes. A kiküldött napirendet szavazásra bocsátja.

**16/2023. (IX.14.) TB számú határozat**

*A Zala Vármegyei Közgyűlés Térségfejlesztési Bizottsága az elnök által előterjesztett napirendet 7 igen szavazattal egyhangúan elfogadta.*

**Zakó László**: Tisztelettel köszönti a Pénzügyi Bizottság tagjait, Alelnök Urakat, a Hivatal dolgozóit és a megjelenteket. Megállapítja, hogy a bizottság minden tagja megjelent és határozatképes. A kiküldött meghívót és a napirendi pontokat megkapták, kérdezi a bizottság tagjaitól, hogy van-e valakinek javaslata, kérdése a kiküldött napirenddel kapcsolatban. Ennek hiányában a napirendi pontokat szavazásra bocsátja.

**20/2023. (IX.14.) PB számú határozat**

*A Zala Vármegyei Közgyűlés Pénzügyi Bizottsága az elnök által előterjesztett napirendet 5 igen szavazattal egyhangúan elfogadta.*

**Napirend tárgyalása**:

1. Rendelet-tervezet Zala Vármegye Önkormányzata 2023. évi költségvetésének módosítására

**Fodor Márk**: Felkéri Hellerné Vizsy Rita gazdasági vezető asszonyt a napirendi pont szóbeli kiegészítésére.

**Hellerné Vizsy Rita:** A költségvetési rendeleten pályázati bevételek és időközi választás lebonyolítására kapott támogatás került átvezetésre. A költségvetés főösszege 1.230.260 e Ft-ról 1.245.016 Ft-ra emelkedik.

**Fodor Márk:** Kérdezi a térségfejlesztési bizottság tagjait, hogy kérdés, hozzászólás van –e a napirenddel kapcsolatban, ennek hiányában a napirendet szavazásra teszi fel.

**17/2023. (IX.14.) TB számú határozat**

*A Zala Vármegyei Közgyűlés Térségfejlesztési Bizottsága a „Rendelet-tervezet Zala Vármegye Önkormányzata 2023. évi költségvetésének módosítására” című napirendi pontot 7 igen szavazattal egyhangúan elfogadta.*

**Zakó László**: Köszöni a szóbeli kiegészítést. Az írásbeli anyagot megkapták, olvasták. Megkérdezi a bizottság tagjaitól, hogy van-e valakinek kérdése, hozzászólása az anyaggal kapcsolatban. Kérdés, hozzászólás hiányában szavazásra bocsátja a napirendet.

**21/2023. (IX.14.) PB számú határozat**

*A Zala Vármegyei Közgyűlés Pénzügyi Bizottsága a „Rendelet-tervezet Zala Vármegye Önkormányzata 2023. évi költségvetésének módosítására” című napirendi pontot 5 igen szavazattal egyhangúan elfogadta.*

2. Zala Vármegye Önkormányzata által benyújtott pályázatok jóváhagyása

**Fodor Márk:** Felkéri Dr. Mester László Főjegyző Urat a napirendi pont ismertetésére.

**Dr. Mester László**: 2 pályázati kiírásban 3 projekt megvalósítására nyújtott be pályázatot az önkormányzat. Az első, „Testvér-települési programok és együttműködések” pályázati kiírásban 2 nemzetpolitikai célú pályázat részesült támogatásban. Az „Egy tőről fakadás” és a „Gyarapodjunk együtt – határtalanul”. Mindkét projekt 100%-os támogatás intenzitású. A másik pályázati kiírás Szlovén-Magyar Interreg pályázat, a „Cooperative Generations”. Mind a szlovén, mind pedig a magyar programterület 2 régióból, illetve 2 vármegyéből áll. Az utóbbi pályázat nyertessége esetén az önkormányzat 5%-os önerőt biztosít a projekt megvalósításához.

**Zakó László**: Olvasta az előterjesztést, és kérdezi, hogy van a 100%-os projekt-támogatás, és az 5%-os önrészű projekt. Az 5%-os esetében nem érti, hogy Vas-Zala vármegye közösen szerepel a projektben, mégsem látja az osztozkodást, a határozati javaslatban szereplő önrész hogyan viszonyul az előterjesztésben szereplő összeghez? A hazai forrásra benyújtott pályázatoknál hogyan jelentkezik az önrész 100%-os finanszírozás mellett?

**Dr. Mester László**: A feltüntetett pályázatban EUR-rész önkormányzatra eső része 12.500 EUR, melynek az 5%-át biztosítja az önkormányzat saját forrásként a projekthez. A másik két hazai forrásra benyújtott pályázat esetében, ha mégsem engedi a pályázat elszámolni az egyéb felmerült költségeket (pl. reprezentációs kiadások közterhei), akkor ezen kiadásokat biztosítja saját forrásként az önkormányzat.

**Zakó László**: Köszöni a kiegészítést. Kérdezi a pénzügyi bizottság tagjait, van -e valakinek kérdése. Ennek hiányában szavazásra bocsátja a napirendet.

**22/2023. (IX.14.) PB számú határozat**

*A Zala Vármegyei Közgyűlés Pénzügyi Bizottsága „Zala Vármegye Önkormányzata által benyújtott pályázatok jóváhagyása.” című napirendi pontot 5 igen szavazattal egyhangúan elfogadta.*

**Fodor Márk:** Kérdés és hozzászólás hiányában kéri a térségfejlesztési bizottság tagjait, hogy kézfeltartással szavazzanak.

**18/2023. (IX.14.) TB számú határozat**

*A Zala Vármegyei Közgyűlés Térségfejlesztési Bizottsága „Zala Vármegye Önkormányzata által benyújtott pályázatok jóváhagyása.” című napirendi pontot 7 igen szavazattal egyhangúan elfogadta.*

**Zakó László**: Az együttes bizottsági ülést bezárja, köszöni a megjelentek részvételét.

K.m.f.

 Zakó László Fodor Márk

 a Pénzügyi Bizottság elnöke a Térségfejlesztési és Pénzügyi

 Bizottság elnöke